CELEX: 62018TN0506
Language: et
Date: 2018-08-24 00:00:00
Title: Kohtuasi T-506/18: 24. augustil 2018 esitatud hagi – Poola versus komisjon

26.11.2018   
            
            
               ET
            
            
               Euroopa Liidu Teataja
            
            
               C 427/78
            
         
      24. augustil 2018 esitatud hagi – Poola versus komisjon
      (Kohtuasi T-506/18)
      (2018/C 427/105)
      Kohtumenetluse keel: poola
      
         Pooled
      
      
         Hageja: Poola Vabariik (esindaja: B. Majczyna)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada komisjoni 13. juuni 2018. aasta rakendusotsus (EL) 2018/873, mille kohaselt Euroopa Liit ei rahasta teatavaid kulusid, mida liikmesriigid on kandnud Euroopa Põllumajanduse Tagatisfondi (EAGF) ja Euroopa Maaelu Arengu Põllumajandusfondi (EAFRD) raames (teatavaks tehtud numbri C(2018) 3826 all) (1), osas, milles Euroopa Liidu rahastamise alt jäetakse välja Poola Vabariigi akrediteeritud makseasutuse kulud summas 1 421 755,79 eurot ja 1 436 426,73 eurot;
               
            
                  —
               
               
                  mõista kohtukulud välja Euroopa Komisjonilt.
               
            
         Väited ja peamised argumendid
      
      Hagi põhjenduseks esitab hageja kolm väidet:
      
                  1.
               
               
                  Esimene väide, et rikutud on määruse (EL) nr 1306/2013 (2) artikli 52 lõiget 1, kuna asjaolude ebaõige tuvastamise ja eksliku tõlgendamise tõttu on kohaldatud finantskorrektsiooni, kuigi Poola Vabariik tegi ülekanded kooskõlas liidu õigusnormidega.
                  
                              —
                           
                           
                              Poola Vabariik leiab, et summad, mida liit vaidlustatud otsuse alusel ei rahasta, on kulunud kooskõlas tubakasektoris eritoetuse sisseviimist reguleerivate õigusnormidega – nimelt määrus nr 73/2009 (3), määrus nr 1120/2009 (4) ja määrus nr 1122/2009 (5). Poola ametivõimude poolt toetuse sisseviimise viis vastab nii liikmesriigi õigusnormidele kui ka komisjoni esitatud niinimetatud tegevusprogrammile, mis viidi Poolas sisse eritoetuse raames määruse nr 73/2009 artikli 68 alusel.
                           
                        
                              —
                           
                           
                              Tootjate juures kohapeal läbi viidud kontrolle puudutava etteheite kohta väidab Poola Vabariik vastu, et tootjale ei tulene ei liidu õigusest ega liikmesriigi õigusest kohustust kogu toodetud tubakas tarnida esmasele töötlejale. Kohapeal läbi viidavate kontrollide Poola süsteem võimaldas täies ulatuses tõhusalt kontrollida, kas täidetud on kõik toetuskõlblikkuse tingimused.
                           
                        
                              —
                           
                           
                              Kogumiskohtades kohapeal läbi viidud kontrolle puudutava etteheite kohta väidab Poola Vabariik vastu, et nende kontrollidega tagati täies ulatuses nende kvaliteedinõuete kontrollimine, millele peab vastama toetuskõlblik toortubakas, sealhulgas eelkõige nõuded niiskusesisaldusele ning liiva ja jääkide sisaldusele.
                           
                        
                              —
                           
                           
                              Etteheite kohta, et puudub spetsiaalne vähenduste ja väljaarvamiste süsteem, väidab Poola Vabariik vastu, et Poola karistuste süsteem tubakasektori eritoetuste valdkonnas oli täielikult kooskõlas määruse nr 73/2009 artikli 21 lõikega 1. Konkreetselt oli see süsteem väga piirav ning välistas igasuguse võimaluse, et liidu eelarvele tekib finantskahju.
                           
                        
            
                  2.
               
               
                  Teine väide, et rikutud on määruse nr 1306/2013 artikli 52 lõiget 2, kuna kohaldatud kindlamääraline korrektuur oli liiga suur, arvestades võimaliku finantskahju riisikot liidu eelarvele.
                  Poola Vabariik on seisukohal, et komisjoni kohaldatud kindlasummaline korrektuur suurusega 5 % on liiga suur ning ületab võimalikku maksimaalset kahju, mis fondile võiks tekkida.
               
            
                  3.
               
               
                  Kolmas väide, et rikutud on ELTL artikli 296 lõiget 2
                  Selles osas tugineb Poola Vabariik vastuoludele kirjades, mille komisjon on kontrollimenetluse käigus saanud, samuti asjaolule, et komisjon ei ole põhjendanud etteheidet, mille kohaselt on Poola Vabariik rikkunud liidu õigusnorme.
               
            
         (1)  Komisjoni 13. juuni 2018. aasta rakendusotsus (EL) 2018/873 (ELT 2018, L 152, lk 29).
      
         (2)  Euroopa Parlamendi ja nõukogu 17. detsembri 2013. aasta määrus (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008 (ELT L 347, 20.12.2013, lk 549).
      
         (3)  Nõukogu 19. jaanuari 2009. aasta määrus (EÜ) nr 73/2009, millega kehtestatakse ühise põllumajanduspoliitika raames põllumajandustootjate suhtes kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks, muudetakse määruseid (EÜ) nr 1290/2005, (EÜ) nr 247/2006, (EÜ) nr 378/2007 ning tunnistatakse kehtetuks määrus (EÜ) nr 1782/2003 (ELT 2009, L 316, lk 1).
      
         (4)  Komisjoni 29. oktoobri 2009. aasta määrus (EÜ) nr 1120/2009, millega kehtestatakse nõukogu määruse (EÜ) nr 73/2009 (millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks) III jaotises sätestatud ühtse otsemaksete kava üksikasjalikud rakenduseeskirjad (ELT 2009, L 316, lk 65).
      
         (5)  Komisjoni 30. novembri 2009. aasta määrus (EÜ) nr 1122/2009, millega kehtestatakse nõukogu määruse (EÜ) nr 73/2009 üksikasjalikud rakenduseeskirjad seoses põllumajandustootjate otsetoetuskavade alusel makstavate toetuste nõuetele vastavusega, ümbersuunamisega ning ühtse haldus- ja kontrollisüsteemiga ning määruse (EÜ) nr 1234/2007 üksikasjalikud rakenduseeskirjad seoses veinisektori toetuskavade alusel makstavate toetuste nõuetele vastavusega (ELT 2009, L 316, lk 65).